b'\n_START_ARTICLE_\nHenry Bowers\n_START_SECTION_\nSydpolekspedisjonen\n_START_PARAGRAPH_\nBowers hadde ingen tidligere erfaring med polekspedisjoner f\xc3\xb8r han ble med p\xc3\xa5 Scott sin ekspedisjon til Antarktis. Sammen med Apsley Cherry-Garrard og Edward Adrian Wilson dro han vinteren 1911 ut p\xc3\xa5 en tur som skulle samle embryo fra keiserpingvinen._NEWLINE_P\xc3\xa5 ekspedisjonen var han ansvarlig for \xc3\xa5 holde orden p\xc3\xa5 ekspedisjonens forsyninger. Scott hadde opprinnelig ikke planlagt at Bowers skulle v\xc3\xa6re med p\xc3\xa5 den siste delen av ekspedisjonen frem til polpunktet. Han skulle returnert med den siste gruppen som forlot Scott da det var i underkant av 260 kilometer til polpunktet. Scott bestemte imidlertid i siste liten at Bowers skulle v\xc3\xa6re med, en avgj\xc3\xb8relse som i ettertid har blitt kritisert som impulsiv og lite gjennomtenkt. Enkelte forfattere har imidlertid pekt p\xc3\xa5 at Bowers var blant de sterkeste p\xc3\xa5 ekspedisjonen og derfor kunne s\xc3\xb8rge for at man klarte \xc3\xa5 holde et tilstrekkelig tempo._NEWLINE_F\xc3\xa5 dager f\xc3\xb8r Scott avgjorde at Bowers skulle v\xc3\xa6re med hele veien hadde gruppen som Bowers var en del av f\xc3\xa5tt beskjed om \xc3\xa5 deponere skiene sine. Scott sin gruppe hadde fremdeles sine ski, noe som betydde at Bowers var den eneste som m\xc3\xa5tte g\xc3\xa5 til polpunktet p\xc3\xa5 beina. At Bowers ble med betydde ogs\xc3\xa5 at fem mann m\xc3\xa5tte klemme seg inn i et telt som var ment for fire og at matrasjonene, som var tilpasset en gruppe p\xc3\xa5 fire, m\xc3\xa5tte deles opp. Scott noterte i dagboken sin at matlagingen tok en halv time lenger etter at Bowers ble med som en f\xc3\xb8lge av at man m\xc3\xa5tte smelte mer sn\xc3\xb8. M\xc3\xa5ten dette er notert i dagboken tyder p\xc3\xa5 at dette var et forhold som Scott ikke hadde tatt i betraktning n\xc3\xa5r han valgte \xc3\xa5 ta med Bowers til polpunktet._NEWLINE_Den mest sannsynlige grunnen til at Bowers ble valgt, er at Scott trengte en ekstra  mann med kjennskap til navigering som kunne lokalisere polpunktet n\xc3\xb8yaktig. Dette var viktig for \xc3\xa5 unng\xc3\xa5 usikkerhet i ettertid omkring om man faktisk hadde v\xc3\xa6rt p\xc3\xa5 polpunktet eller ikke. Dette hadde sammenheng med usikkerheten omkring om Frederick Cook eller Robert Peary var f\xc3\xb8rst til Nordpolen._NEWLINE_Bowers var den som f\xc3\xb8rst s\xc3\xa5 et av flaggene som Roald Amundsen hadde satt opp p\xc3\xa5 polpunktet, dette skjedde den 16. januar 1912, en m\xc3\xa5ned etter at Amundsen hadde v\xc3\xa6rt f\xc3\xb8rste mann p\xc3\xa5 polpunktet. _NEWLINE_Tilbaketuren fra polpunktet ble meget problematisk. Edgar Evans og Lawrence Oates d\xc3\xb8de begge av frostskader og skj\xc3\xb8rbuk. Scott, Bowers og Edward Adrian Wilson fortsatte mot basen, men d\xc3\xb8de i teltet 160 kilometer fra basen. Likene ble funnet den p\xc3\xa5f\xc3\xb8lgende v\xc3\xa5ren av en letegruppe fra basen. Teltet ble sl\xc3\xa5tt sammen over de d\xc3\xb8de og det ble reist en sn\xc3\xb8varde med et kors laget av et par ski.'